Oproer oor verbetering van stadion | Netwerk24
Oproer oor verbetering van stadion
Die sportgemeenskap in die Draken­stein is weer eens oproerig oor die gesloer met die langverwagte opgra­dering van die Pelikaanpark-stadion in Wellington.
Volgens verskeie klagtes is rugby­klubs, wat gereeld gebruik gemaak het van dié veld, ongelukkig dat hulle ekstra uitgawes moet aangaan om na ander plekke te reis om wedstryde te speel.
Weens die tydsame opgradering van Pelikaanpark kon daar nie dié seisoen van die stadion gebruik gemaak word nie.
"Pelikaan­park is gewoonlik in die rugby­seisoen 'n baie aktiewe sportveld met van die top-klubrugby­wedstryde wat hiér plaasvind," het 'n klublid gesê.
Soos vroeër hierdie jaar in Paarl Post berig, is die beplande opgra­derings­werk by die Pelikaanpark-stadion op skedule.
Fase 1 van die opgradering is reeds in April 2019 afgehandel, soos ooreengekom met die gebruikers van die geriewe en die Drakenstein se sportbeheerraad.
Volgens Gerald Esau van die Drakenstein-munisipaliteit was daar gereelde kommunikasie rakende die opgraderingswerk by die Pelikaan-sportgeriewe tussen die gebruikers van dié geriewe en die Drakenstein-sportbeheerraad.
"Ons verstaan daar is tussen die partye ooreengekom dat hulle liewer hierdie seisoen die opoffering moet maak om op alternatiewe velde te gaan oefen en speel.
"Gedurende die 2018-'19- boekjaar is die geëlektrifiseerde grensmuur, kaartjiekantoor, ablusiegeriewe, vergaderlokale en kleedkamers gebou. Daar is selfs 'n nuwe paviljoen opgerig," het Esau gesê.
Gedurende die volgende boekjaar (2019-'20) sal die opgradering en draai van die velde afgehandel word.